**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 665/2009

**1015a**

### **S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov **(tlač 1015) – druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1366 zo 16. apríla 2009 pridelila vládny návrh zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov **(tlač 1015)**

na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre financie, rozpočet a menu

 Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť ako gestorskému.

 Výbory prerokovali predmetný návrh zákona v stanovenej lehote.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:

**K čl. I**

 1. V § 2 ods. 1 písm. a) sa vypúšťajú slová „predčasný starobný dôchodok,“ a na konci sa slová „a ktorá je účastníkom národného boja za oslobodenie,“ nahrádzajú slovami „a ktorej bol tento dôchodok upravený z dôvodu, že je účastníkom národného boja za oslobodenie,“.

 O nároku na príspevok prevažnej väčšiny oprávnených osôb podľa vládneho návrhu má rozhodnúť Sociálna poisťovňa, a to bez podania žiadosti najneskôr do 31. decembra 2009. K splneniu tejto úlohy v zákonom ustanovenej lehote je potrebné prijať také znenie zákona, ktoré umožní o nároku na príspevok rozhodnúť na základe podkladov z informačného systému Sociálnej poisťovne. V opačnom prípade by bolo potrebné rozhodovať o príspevku manuálne so spisom. Sociálna poisťovňa má len evidenciu dôchodcov – účastníkov národného boja za oslobodenie, ktorým bol ich dôchodok z tohto titulu upravený, teda neeviduje týchto poberateľov – účastníkov boja za oslobodenie, ktorým dôchodok z dôvodu účasti upravený nebol. Zároveň je potrebné zohľadňovať fakt, že nie každý poberateľ dôchodku, ktorý bol účastníkom národného boja za oslobodenie, musí mať z toho dôvodu upravený dôchodok. Navrhované znenie ustanovenia definuje okruh oprávnených osôb, ktorých dôchodok bol upravený z dôvodu, že sú účastníkmi národného boja za oslobodenie a o ich nároku na príspevok sa rozhodne na základe podkladov z informačného systému Sociálnej poisťovne. Ide len o poberateľov dôchodkov priznaných podľa predpisov účinných pred 1. januárom 2004, bez poberateľov predčasných starobných dôchodkov, keďže právne predpisy účinné pred 1. januárom 2004 priznanie predčasného starobného dôchodku neumožňovali.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 2. V § 2 ods. 2 písm. b) sa na konci slová „po oprávnenej osobe podľa odseku 1 písm. a) alebo písmena a)“ nahrádzajú slovami „po účastníkovi národného boja za oslobodenie“.

 Navrhovaným znením sa z dôvodu jednoznačnosti aplikačnej praxe spresňuje okruh oprávnených osôb. Vdovy po oprávnenej osobe podľa § 2 ods. 1 písm. a) sú uvedené v § 2 ods. 1 písm. b), preto v ustanovení § 2 ods. 2 písm. b), majú byť uvedené len vdovy a vdovci po oprávnených osobách podľa § 2 ods. 2 písm. a).

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

3. V § 3 ods. 5 sa vypúšťajú slová „a § 6“.

 Ide o legislatívno-technickú úpravu vzhľadom na vypustenie § 6.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

4. V § 4 ods. 2 sa čiarka za slovami „podľa § 2 ods. 1 písm. b)“ nahrádza spojkou „a“ a vypúšťajú sa slová „a § 6“.

 Ide o legislatívno-technickú úpravu vzhľadom na vypustenie § 6.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

5. V § 4 ods. 3 sa za slová „na účely“ vkladajú slová „určenia sumy vdovského dôchodku, vdoveckého dôchodku, vdovského výsluhového dôchodku a vdoveckého výsluhového dôchodku a na účely“.

 Podľa § 4 ods. 6 vládneho návrhu zákona príspevok nemal patriť vdove alebo vdovcovi, ak vdovský dôchodok, vdovecký dôchodok, vdovský výsluhový dôchodok alebo vdovecký výsluhový dôchodok bude vymeraný zo starobného dôchodku, predčasného starobného dôchodku, invalidného dôchodku, výsluhového dôchodku alebo invalidného výsluhového dôchodku, ku ktorému patril príspevok. Týmto sa malo zamedziť duplicitnému poskytovaniu príspevku. Takýmto vdovám alebo vdovcom by bol vymeraný vdovský dôchodok, vdovecký dôchodok, vdovský výsluhový dôchodok alebo vdovecký výsluhový dôchodok zo sumy, v ktorej je zahrnutý aj príspevok, vo výške najviac 60 %. V § 4 ods. 2 vládneho návrhu sa však navrhuje poskytovať príspevok vo výške 10 eur, čo je 50 % zo sumy 20 eur. Aby nedochádzalo k zvýhodňovaniu určitej skupiny vdov a vdovcov, navrhuje sa poskytovať príspevok všetkým vdovám a vdovcom po účastníkoch národného boja za oslobodenie vo výške 10 eur.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

6. V § 4 sa vypúšťa odsek 6.

 Vzhľadom na úpravu znenia § 4 ods. 3, podľa ktorého sa na sumu príspevku na účely určenia vdovského dôchodku, vdoveckého dôchodku, vdovského výsluhového dôchodku alebo vdoveckého výsluhového dôchodku nebude prihliadať, ustanovenie odseku 6 sa z dôvodu nadbytočnosti vypúšťa.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

7. § 6 sa vypúšťa.

 Zákon o sociálnom zabezpečení policajtov a vojakov v prechodných ustanoveniach ustanovil, že vdovské dôchodky a vdovecké dôchodky vrátane vdovských výsluhových dôchodkoch a vdoveckých výsluhových dôchodkov, na ktoré vznikol nárok podľa zákona č. 114/1998 Z. z. o sociálnom zabezpečení vojakov sa považujú za vdovské výsluhové dôchodky a vdovecké výsluhové dôchodky. Oprávnená osoba je definovaná v § 2 ods. 1 a 2 a v oboch odsekoch sa pri definovaní dôchodkových dávok odkazuje na celý zákon o sociálnom poistení a celý zákon o sociálnom zabezpečení policajtov a vojakov. To znamená, že v definícii oprávnenej osoby sú zahrnuté aj fyzické osoby, ktorým vznikol nárok na vdovský výsluhový dôchodok alebo vdovecký výsluhový dôchodok podľa zákona č. 114/1998 Z. z. o sociálnom zabezpečení vojakov. Z uvedeného dôvodu sa § 6 vypúšťa.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

**K čl. II**

 8. V čl. II 1. bod znie:

„1. Za § 81 sa vkladá § 81a, ktorý znie:

„§ 81a

 Útvar sociálneho zabezpečenia ministerstva a Vojenský úrad sociálneho zabezpečenia poberateľovi dôchodkov z výsluhového zabezpečenia, ktoré vypláca, priznáva, vypláca, zastavuje a odníma aj príspevok účastníkom národného boja za oslobodenie a vdovám a vdovcom po týchto osobách poskytovaný podľa osobitného predpisu.35aa)“.“.

Poznámka pod čiarou k odkazu 35aa znie:

„35aa) Zákon č. ........./2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov.“.

 V čl. I v § 3 ods. 2 vládneho návrhu zákona sa ustanovuje, že o priznaní príspevku rozhodne útvar sociálneho zabezpečenia Ministerstva vnútra Slovenskej republiky, Ministerstva spravodlivosti Slovenskej republiky, Slovenskej informačnej služby, Národného bezpečnostného úradu, Ministerstva financií Slovenskej republiky alebo Vojenský úrad sociálneho zabezpečenia. Podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov sú však útvary sociálneho zabezpečenia a Vojenský úrad sociálneho zabezpečenia príslušné len na poskytovanie dávok a služieb sociálneho zabezpečenia. Navrhuje sa preto ustanoviť príslušnosť útvarov sociálneho zabezpečenia a Vojenského úradu sociálneho zabezpečenia aj na poskytovanie príspevku účastníkom národného boja za oslobodenie a vdovám a vdovcom po týchto osobách.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

9. V 2. bode § 94 ods. 1 písm. c) odkaz 39c nad slovom „predpisu“ sa nahrádza odkazom 35aa.

 Ide o legislatívno-technickú úpravu.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

**K čl. III**

10. V čl. III 1. bod znie.

 „1. V § 179 ods. 1 sa písmeno a) dopĺňa 13. bodom, ktorý znie:

 „13. o priznaní príspevku účastníkom národného boja za oslobodenie a vdovám a vdovcom po týchto osobách podľa osobitného predpisu,93a)“.“.

Poznámka pod čiarou k odkazu 93a znie:

„93a) Zákon č. ........./2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov.“.

 Súčasne sa v druhom bode vykoná prečíslovanie odkazu 56a na 93a.

 V čl. I v § 3 ods. 2 vládneho návrhu zákona sa ustanovuje, že o priznaní príspevku rozhodne Sociálna poisťovňa. Podľa zákona č. 461/2003 Z. z. o sociálnom poistení v znení neskorších predpisov je však Sociálna poisťovňa príslušná len na poskytovanie dávok sociálneho poistenia. Navrhuje sa preto ustanoviť príslušnosť ústredia Sociálnej poisťovne aj na priznávanie príspevku účastníkom národného boja za oslobodenie a vdovám a vdovcom po týchto osobách.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 11. Za článok III sa vkladá nový článok IV, ktorý znie:

„Čl. IV

 Zákon č. 274/2007 Z. z. o príplatku k dôchodku politickým väzňom v znení zákona č. 272/2008 Z. z. sa mení a dopĺňa takto:

1. V § 1 sa slovo „usmrtenom“ nahrádza slovom „zomretom“ a za slovo „trestu“ sa vkladá čiarka a slová „počas zaradenia do vojenských táborov nútených prác, protiprávneho násilného odvlečenia do bývalého Zväzu sovietskych socialistických republík a do táborov, ktoré mal bývalý Zväz sovietskych socialistických republík zriadené v iných štátoch alebo počas zaradenia do tábora nútených prác“.

2. V § 2 odsek 3 znie:

 „(3) Za oprávnenú osobu sa považuje aj pozostalá vdova, vdovec alebo sirota po popravenom alebo zomretom politickom väzňovi počas výkonu jeho trestu, zaradenia do vojenských táborov nútených prác, protiprávneho násilného odvlečenia do bývalého Zväzu sovietskych socialistických republík a do táborov, ktoré mal bývalý Zväz sovietskych socialistických republík zriadené v iných štátoch alebo počas zaradenia do tábora nútených prác, a ktorá v čase jeho smrti bola s ním v manželskom zväzku alebo jeho dieťa, ktoré osirelo a v čase jeho smrti nedosiahlo vek 18 rokov, a ku dňu podania žiadosti o príplatok sú štátnymi občanmi Slovenskej republiky a vypláca sa im pozostalostný dôchodok po politickom väzňovi uvedený v § 2 ods. 2 alebo starobný dôchodok, predčasný starobný dôchodok alebo invalidný dôchodok.“.

3. V § 3 ods. 4 sa slovo „usmrtený“ nahrádza slovom „zomretý“.

4. Za § 5 sa vkladá § 6, ktorý vrátane nadpisu znie:

„§ 6

Prechodné ustanovenie účinné od 1. septembra 2009

 Ak si oprávnená osoba uvedená v § 2 ods. 3 uplatnila nárok na príplatok na základe písomnej žiadosti pred 1. septembrom 2009, nárok na výplatu príplatku vznikne odo dňa podania žiadosti o tento príplatok, najskôr však od 1. januára 2009.“.

Doterajší článok IV sa označuje ako článok V.

 V záujme komplexného riešenia zmiernenia krívd spôsobených komunistickým režimom predkladám návrh aj na novelu zákona č. 274/2007 Z. z. o príplatku k dôchodku politickým väzňom v znení zákona č. 272/2008 Z. z. Sociálna poisťovňa v súlade s týmto zákonom od 1. januára 2009 rozhoduje o nároku na príplatok k dôchodku politickým väzňom (ďalej len „príplatok k dôchodku“). Z 3 708 žiadostí bolo doteraz zamietnutých 1 104, pričom jedným z dôvodov zamietnutia je, že politický väzeň, v súvislosti s ktorým je podaná žiadosť o príplatok k dôchodku, nezomrel vo výkone trestu alebo v bývalom Zväze sovietskych socialistických republík, kam bol protiprávne násilne odvlečený.

 Jednou z podmienok nároku na priznanie príplatku k dôchodku podľa § 2 ods. 3 zákona o príplatku k dôchodku politickým väzňom je, že politický väzeň bol popravený alebo bol usmrtený vo výkone trestu.

 Aby nárok na príplatok k dôchodku politickým väzňom vznikol aj tým pozostalým osobám, ktorých rodinný príslušník zomrel počas protiprávneho násilného odvlečenia do ZSSR, alebo, ktorých rodinný príslušník zomrel počas zaradenia do vojenského tábora nútených prác alebo tábora nútených prác, je potrebné doplniť § 2 ods. 3 zákona o príplatku k dôchodku politickým väzňom. Úmrtie politického väzňa, spravidla spadá do obdobia konca päťdesiatych rokov minulého storočia, a preto je veľmi problematické preukázanie toho, že politický väzeň bol usmrtený. Je však evidentný rozdiel medzi pojmom „zomrel“ a pojmom „usmrtený“, ktorého ekvivalentným pojmom je pojem „zabitý“. Uvedený pojem navyše nedefinuje ani žiadny právny predpis. Z uvedeného dôvodu je potrebné pojem „usmrtený“ vo všetkých tvaroch, nahradiť pojmom „zomrel“ v príslušnom tvare.

 Navrhuje sa, aby sa v súvislosti s novou definíciou okruhu oprávnených osôb priznal týmto osobám príplatok na základe žiadostí, ktoré boli Sociálnej poisťovni doručené pred 1. septembrom 2009 a to odo dňa podania týchto žiadostí, najskôr však od 1. januára 2009.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1 až 11** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov **(tlač 1015)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

 **Spoločná správa** výborov Národnej rady Slovenskej republiky k vládnemu návrhu zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov **(tlač 1015)**v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 258 na svojej 59. schôdzi.**

V Bratislave 16. júna 2009

## Rudolf PUČÍK v. r.

predseda výboru